31999R1149
L 139/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО, ЕВРАТОМ) № 1149/1999 НА СЪВЕТА
от 25 май 1999 година
за изменение на Регламент (ЕО, Евратом) № 2728/94 относно създаване на гаранционен фонд за външни операции
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 308 от него,
като взе предвид Договора за създаване на Европейската общност за атомна енергия, и по-специално член 203 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Сметната палата (3),
като има предвид, че:
(1)
Гаранционният фонд се финансира чрез плащания от общия бюджет на Европейските общности, от лихвата върху инвестираните му ресурси и от събраните суми от неизправни длъжници, когато фондът вече е предоставил гаранцията.
(2)
Опитът от функционирането на гаранционния фонд показва, че съотношение от 9 % между средствата на фонда и гарантираните задължения по главницата, увеличени с дължима неплатена лихва, би било достатъчно.
(3)
Плащанията на гаранционния фонд, които се равняват на 9 % от размера на всяка операция, се считат за достатъчни за постигане на целевата сума.
(4)
Гаранционният фонд постигна целевата си сума на 31 декември 1997 г. и поради това следва да се преразгледа процентът на захранване.
(5)
Ако гаранционният фонд превиши целевата си сума, излишъкът се връща в общия бюджет на Европейските общности.
(6)
Комисията следва да докладва на Европейския парламент и на Съвета относно функционирането на фонда и да взема под внимание възможните промени на рисковете, на които е изложен Фондът в резултат на разширяването на Общността.
(7)
Регламент (ЕО, Евратом) № 2728/94 (4) следва да бъде съответно изменен.
(8)
Договорите не предвиждат никакви други правомощия, освен тези съгласно член 308 от Договора на ЕО и член 203 от Договора за Евратом за приемането на настоящия регламент,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО, Евратом) № 2728/94 се изменя, както следва:
1.
в член 3 вторият параграф се заменя със следното:
„Целевата сума представлява 9 % от общите просрочени капиталови задължения на Общността, свързани с всяка операция, увеличени с неплатената дължима лихва“;
2.
член 4, параграф 1 се заменя със следното:
„Плащанията, предвидени в първото тире на член 2, са равни на 9 % от капиталовата стойност на операциите“.
3.
в член 5 първият параграф се заменя със следното:
„Ако в резултат на активирането на гаранциите поради неизпълнение средствата на фонда паднат под 75 % от целевата сума, процентът на захранване от новите операции се повишава на 10 %, докато се постигне отново целевата сума“;
4.
член 9 се заменя със следното:
„Комисията представя на Европейския парламент и на Съвета подробни доклади относно функционирането на фонда, както по времето на сключването на първото споразумение за присъединяване със страните кандидатки, така и преди 31 декември 2006 г. Ако е необходимо, Комисията представя на Съвета съответни предложения за промени на параметрите на фонда“.
Член 2
Настоящият регламент влиза в сила на 1 януари 2000 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 май 1999 година.